ร้านรสดีเด็ด ร้านนี้เป็นหนึ่งในตำนานร้านอาหารที่อยู่คู่สยามสแควร์มาตั้งแต่เมื่อตอนสยามสแควร์เปิดใหม่ๆ ในร้านขายอาหารจําพวกก๋วยเตี๋ยวข้าวหน้าไก่ ข้าวหน้าสตูเนื้อ และอาหารถาดอีกหลายอย่าง แต่อาหารเด็ดในร้านนี่ที่ทุกคนรู้จักก็คงเป็นก๋วยเตี๋ยวเนื้อที่มีทั้งเนื้อวัวและเนื้อหมู โดยเฉพาะลูกชิ้นเนื้อสดและนํ้าซุปรสจัดจ้านนํ้าพริกส้มและพริกไทเข้มข้นให้ความ กลมกล่อมเผ็ดร้อนมีกลิ่นหอมเฉพาะตัว ทำได้อร่อย ทำให้ร้านมีชื่อเสียงมาเป็นเวลายาวนาน ข้าวหน้าไก่หน้าสตูเนื้อ ก็มีชื่อเสียงด้านความอร่อยนํ้าเหนียวเข้มข้นเหมือนกัน ที่พูดมาคือสิ่งที่ผมเคยทานมาครั้งสุดท้ายเมื่อ 25 ปีก่อน วันนี้เลยอยากมาลองว่าเวลาจะทําให้รสชาติและความรู้สึกของผมกับอาหารในร้านนี้จะเปลี่ยนไปอย่างไรบ้าง 

ร้านไม่ได้เปลี่ยนแปลงมากนัก เป็นตึกแถวขนาด 2 ห้องอยู่หัวมุมตึก อยู่ใกล้ทางเดินข้ามสะพานจากมาบุญครองมาที่สยามสแควร์ ร้านอยู่ซ้ายมือติดถนน ในร้านเปิดโล่งไม่มีแอร์คอนดิชั่น แต่มีพัดลมช่วยลดความร้อน ที่ร้านมีคนจัดคิวในกรณีที่โต๊ะเต็มว่าใครมาก่อนมาหลัง จะได้ไม่มีการแซงคิวให้เสียความรู้สึก แต่อาจจะต้องนั่งร่วมโต๊ะกับคนอื่น ในกรณีมาไม่เต็มโต๊ะ แม้แต่ตอนที่ไม่ใช่เวลากลางวันก็ยังมีลูกค้านั่งเกือบทุกโต๊ะ วันนี้มาเขียนรีวิวจากการที่มาชิม 2-3 ครั้งแล้ว อาหารที่ได้มาลองก็มี

-เกาเหลาลูกชิ้นเนื้อสดเปื่อย 50฿ เกาเหลายกมาได้กลิ่นหอมของน้ำซุปเนื้อ เวลาชิมได้รสหวานของเนื้ออย่างเข้มข้นมีกลิ่นหอม เนื้อสดลวกมาสุกเกินไปหน่อย ลูกชิ้นลูกเล็กให้มาหนึ่งลูก ลูกชิ้นไม่ถึงกับเด้งดึงในปากแต่ก็ได้รสเนื้อแบบไม่ใส่แป้งมากนัก เนื้อเปื่อยก็ออกแข็งไปหน่อยแต่ก็เคี้ยวได้รสชาดดีคงเป็นเพราะต้มอยู่ในหม้อต้มมาเป็นเวลานาน ร้านนี้ไม่มีเครื่องในนะครับ ⭐️⭐️⭐️

-ข้าวหน้าไก่ 50฿ ขนาดกะทัดรัดหน้าไก่ราดมาบนข้าว นํ้าเหนียวข้น โรยด้วยผักชีกับพริกขี้ฟ้าสด รสออกจืดไก่นุ่มดีข้าวแข็งไปหน่อย ⭐️⭐️⭐️

-ข้าวสตูเนื้อพิเศษ 70฿ ได้สตูราดข้าวมาท่วม มีแตงกวากับพริกขี้ฟ้าซอยมาข้างจาน เนื้อสตูตุ่นมาแบบเนื้อเปื่อย นํ้าราดสีคลำเหนียวข้น รสออกเค็มมากไปหน่อย แนะนำว่าควรสั่งแบบธรรมดาจะดีกว่า ⭐️⭐️⭐️

โดยรวมบรรยากาศในร้านเหมือนอาหารฟาสฟู๊ดแบบของไทย อาหารมาเร็ว ให้กินเร็ว จ่ายเงินเร็ว กลับบ้านเร็ว ในร้านมีลูกค้าอุดหนุนค่อนข้างเยอะมาก อาจต้องใช้เวลารอโต๊ะสักพัก พนักงานในร้านพูดไทยได้ แต่ลูกค้าควรพูดออกเสียงชัดเจนเวลาสั่งอาหาร เพื่อพนักงานจะได้ไม่สับสนและเอาอาหารมาให้ถูกต้อง

ถ้าถามผมเมื่อเทียบกับสมัยก่อน ผมว่าเมื่อก่อนผมรู้สึกว่ามันอร่อยกว่านะ ในส่วนของก๋วยเตี๋ยวนอกจากน้ำซุปที่ยังคงมีรสชาติโดดเด่นในแง่ที่มีกลิ่นหอมที่เย้ายวน แต่ก็มีรสจืดลงไม่เข้มข้นเหมือนเมื่อก่อน ลูกชิ้นเนื้อสดเนื้อเปื่อยทำได้ไม่ดีเหมือนอย่างที่เคยได้ชิมมาก่อน เนื้อสดลวกมาสุกเกินไปจนแข็ง เนื้อเปื่อยก็ไม่นิ่ม คงเป็นข้าวหน้าไก่ ข้าวหน้าสตูเนื้อที่รสชาติยังโอเคเหมือนเดิมอยู่ แต่ข้าวสวยก็ออกแข็งไปหน่อย ยังไม่ได้ลองอาหารถาดนะครับ